Politi måtte søndag aften komme personalet på McDonald's i Viby til undsætning.

Annonce

En gruppe unge mænd skabte uro og chikanerede de ansatte ved McDonald's i Viby søndag aften.

Flere gange forsøgte personalet at bortvise de unge mænd, som nægtede at forlade restauranten, og derfor modtog Østjyllands Politi en anmeldelse klokken 23.35.

De fire unge mænd, som alle var i alderen 18 til 24 år, råbte trusler ad personalet og forsøgte at gå om bag kasselinjen, inden politiet ankom og bad de unge mænd forlade restauranten, hvis ikke de ville anholdes.

00.25 var de unge mænd tilbage. Denne gang kørte de igennem restaurantens drive-in, hvor de råbte trusler til personalet.

De fire uromagere forlod McDonald's i Viby kort efter, men blev spottet på Skanderborgvej af en patruljevogn, der genkendte to af de unge mænd fra tidligere på aftenen.

Alle fire unge blev anholdt og sigtet for trusler.